Whopopular سیته سین اؤتری اینجه لمه و بیر اؤنری
اومود ایلقارلی
گونئی آزربایجان میللی حرکتی میللی قازانجلاریمیز اوغروندا چئشیتلی آلانلاردا چالیشماقدادیر. میللتیمیزی میللی حاقلاریایله تانیش ائتمک ، اؤلکه،بؤلگه و بوتون دونیا کامواویونو(افکار عمومی) میللتیمیزه یؤنهلیک اویقولانان آیریسئچکیلیک و ظولمایله تانیش ائتمک بو چالیشما آلانلاریندان بیری کیمی ساییلماقدادیر. میللت-دؤولت اولوشتورما اوغروندا سیاسی و حقوقی آددیملاردان ساییلان ، سیاسی-میللی ایستکلی حرکتیمیزی تانیتماق دا بو چالیشمانین یانی سیرا سورمکدهدیر. گونئی آزربایجان میللی حرکتینین ماهییتی و ایستکلرینی اؤز میللتیمیزدن باشقا بوتون دونیا کامواویو و سیاسی گوجلرینه تانیتماق، میللی قازانجلاریمیز اوغروندا آتیلان ان اؤنملی آددیملارداندیر. بو اساسدا ایللر بویو سویهسینددن آسیلی اولمایاراق سورمکده اولان چالیشمالاریمیز ، اؤز سونوجلارین وئرمیشدیر.
سون زامانلار ایراندا گئدن اولایلار و ایران گئنل سیاسی دورومو، بوتون دونیانین باخیشینی بو اؤلکهیه یؤنلتمیشدیر. احمدی نژاد حاکمییتینین سالدیرقان سیاستلری ، ایرانین نؤوه پروقرامی، اسرائیل مساله سی و ان سون یاشیل حرکت دونیانین باخیشینی ایرانا چکمکده اؤنملی رول اوینامیشدیر. میللی فعاللاریمیز ایچینده بو دورومو میللی قازانجیمیز آچیسیندان تهدید و فورصت کیمی دهیرلندیرنلر اولموشدور. دوروملا باغلی باخیشلارینا گؤره ، میللی حرکتیمیزین نئجه داورانماسی حاقدا چئشیتلی اؤنریلر وئریلمیشدیر. بو اؤنریلرین هامیسین دهیرلندیرمک گرکلیدیر.شخصیم اولاراق بو دورومدان اورتایا چیخان فورصتلری یاندیرماغی چیخارسیزلیق حئساب ائدیرم. بیز بو دورومدا اؤز تاریخی بورجوموزو یئرینه یئتیرمزسک، گلجکده دورومون ایییلشمهسینی گؤزلمک ریسکینی قبول ائتمهلی اولاجاییق و بو توتوم آردی آردینا سؤیکهنن پاسیولییی حرکتیمیزه آشیلایاجاق، دوشونجهسیندهیم.
Whopopular آدلی چوخ آدلیم بیر سایت چئشیتلی آلانلاردا دونیانین ان سئویلن شخصیتلری حاقدا اویلاما (سس آلماق،رای گیری) یاپماقدادیر. سیاسی لیدئرلر، آکادمیکلر، ایدمانچیلار، آکتورلار، ژورنالیستلر، موسیقی چیلر و … آراسیندا ان آدلیم شخص لری چئشیتلی اؤلکهلردن آدای ائدیب و اؤزل بیر مکانیزمله آیریجا بیر مئیداندا یاریشما کئچیرمکدهدیر. سایتی چالیشتیرانلارین بو ایشده اساس هدفلری آراشدیرمادیرمی؟ تیجاری تبلیغاتمی دیر؟ ایلنجهمیدیر؟ و … باشقا هدفلر؟ بو سورولارین اؤنملی اولدوغو بیر یانا سیتهنین اویلاما سونوجلاری هم قاتیلانلارین باخیشلارین گؤستریر همده بو باخیشلارا تأثیر ائتمک گوجو وار. اویلاما چئشیتلی اؤلکه لرین و میللتلرین بیرتورلو یاریشماسی ساییلیر، هابئله چئشیتلی میللتلرین گوندم ماراقلارین اورتایا قویور. بللیدیر کی بو باخیشلاری و ماراقلاری اؤیرنمک ایلگیلی قوروملارین ایشینه گلیر.
بونا اوخشار باشقا بیر یاریشما تی وی واسیطهسی ایله سون ایللرده یاییلماقدادیر. یوروویژن موسیقی یاریشماسیندا چئشیتلی اؤلکهلرین موسیقیچی نومایندهلری یاریشیرلار. هامییا بللیدیر کی بو یاریشما موسیقی باجاریغیندان داها چوخ ، میللتلرین بیر بیرینه باخیشلارین گؤستریر. گئنل دیپلماسینین چئشیتلی آلانلاری کیمی، یوروویژن یاریشماسینا اؤلکهلر گئنیش یاتیریم(سرمایه) یاتیرماقدادیرلار. دؤولتلرین باخیشلاریندان داها چوخ ، میللتلرین باخیشلارینی ائتکیلمک گئنل دیپلماسینین هدفی ساییلیر. بو قونو گونئی آزربایجان میللی حرکتینینده قاچیرمایاجاغی بیر قونودور.
Whopopular سیته سی یوروویژن کیمی گئنل دیپلماسی مئیدانلارینین بیریدیر. بو سیتهنین سونوجلارینی اینجهلمک گئنیش بیر آراشدیرما ایشیدیر. آنجاق ایلک باخیشدا سیتهنین سونوجلارینا باخان هر کس دویا بیلر کی، هر اؤلکه نین کامواویونون غالیب باخیشی نهدیر. اؤرنک اوچون سونوجلار ایراندا کوتلهنین سیاستله داها چوخ ماراقلاندیغینی گؤستریر. هیندوستاندا آرتیستلره و سینمایا ماراق داها چوخ اولدوغو اورتادادیر. تورکییهده شارقیجیلار، آرتیستلر گوندمدهدیر و سیاسی لیدئرلردن داها چوخ میللی لیدئر آتاتورکه قارشی سئوگی گؤرونمکدهدیر. ایراندا موسوی نین سس قازانماسی، کئچمیش اوپوزسیوندان داها چوخ یاشیل حرکتین ایران فعاللارینین گوندهمینده اولدوغون گؤسترمکدهدیر. کوردلرین آدایلارینین یوخاری سس قازانماسی اونلارین کامواویونو گؤستریر، آیریلیقلارینی گؤستریر. اینترنتده داها چوخ فعال اولدوقلارین گؤستریر، فعاللارینین متشکل اولدوقلارین گؤستریر و …
بو اویلامادا هابئله بوتون آلانلاردان داها چوخ سیاسی لیدرلرین سس قازانماسی آنلاملیدیر.
سونوج اونلارین پوپیولار اولماسیندان داها چوخ، متشکل اولماق و پروفشنال کادرلارا مالیک اولماغی و اوزاق باشی اینترنته الی چاتان سیاسی فعاللار آراسیندا سئویلدیکلرین گؤستریر. یاریشما ایسه اصلینده داها چوخ بو آلاندادیر. بو مئیدانا گیریب اوی وئرنلر باشقا آلانلاردان داها چوخ هدف یؤنلو قاتیلماقدادیرلار. بونون ان قاباریق اؤرنهیی فارسلارین اویلارینی دییشمه سورهجیدیر. فارسلار اؤنجه بیر نئچه آدایی گوندهمه گتیرسهلر و موسوییه داها آرتیق سس وئرسهلرده ، سون زامانلار چوخ اؤلچولموش بیر حرکته باشلاییبلار. اونلار سیاسی لیدئرلر آراسیندا یالنیز موسوی اوزهرینده اوداقلانمیشلار (متمرکز اولوبلار) و بوندان داها اؤنملیسی سون زامانلار آیت الله کاظمینی بروجردینی هیزلا یوخاری گتیردیلر. اونلارین بو حرکتی چوخ معنالی بیر حرکتیدیر.فارس نخبهلرینین سیاسی باخیمدان باخیشلارینی گؤستریر. کاظمینی بروجردی سکولاریزمی تبلیغ ائدن و ولایت فقیهه قارشی اولان بیر شخصیت کیمی نئچه ایلدیر زینداندادیر. فارسلار بو شخصیتی دونیا گوندهمینه چکمکله نئچه هدف داشیییرلار. اونلار بئلهلیکله گؤسترمک ایستهییرلر کی، ایراندا عقیده اوستونده بؤیوک شخصیتلر زیندانا دوشور و ایشکنجه اولور. گؤستریرلر کی ایراندا سکولاریزم اوستونده زیندانا دوشن شخصیتلر حاکمیتده اولان سیاسی –دینی لیدئرلردن داها چوخ سئویلیرلر. گؤستریرلر کی رئژیمه قارشی اولان سکولار لیدئرلر، رژیم ایچی اصلاحاتچیلاردان داها چوخ سئویلیرلر. گؤستریرلر کی بئله شخصیتلرین موبارزهلرینین قدرین-دهیرین بیلیرلر و اونلاری اونوتمورلار. بو ایسه اخلاقی باخیمدان چوخ اؤنملی مساله دیر.
سوریهده کی اسماعیلییه مکتبینه باغلی اولانلار اؤز لیدئرلرین اورتایا قویوب و یوخاری سویهده سس توپلاماقلا، اؤزلرین بوتون دونیایا تانیتیرلار.
وورقولاندیغی کیمی بو سونوجلارین و باخیشلارین نهقدر اعتبارلی اولماسی سؤز قونوسو دئییل. هدف بوتون یئنی اجتماعی حرکتلر کیمی پیام وئرمکدیر. سیاسی جریانلار بئله لیکله بوتون دونیایا پیام وئریرلر و بو اونلارین سیاسی هدفلرینه اولاشماق یولوندا اؤنملی آددیم ساییلیر. بیر داها وورغولاماق لازیم دیر کی بورادا میللتلرین و اؤلکهلرین گئرچک گئنل باخیشلارینی گؤسترمکدن داها چوخ، گؤستریلن باخیشین تأثیری سؤز قونوسودور. بیرینجی سیرالارا آدایلارین یئرلهشمهسی ، باشقالارین او آدایلار حاقدا اوخوماغا تشویق ائدیر. بونون یانیندا متخصصلر ایسه داها چوخ بو قونو اوزهرینده ایشلهییرلر. اؤرنک اوچون چوخ یوخاری سورعتله دونیادا هلهلیک ایکینجیلییه چیخان بروجردی حاقدا ، اونون هدفلری و ایندیکی دورومونا گؤره اویلامایا قاتیلان هرکس آرتیق بیلگیلنمیشدیر.
گونئی آزربایجان فعاللاریدا بو اویلامانی فورصت بیلیب و بیر نئچه شخصیتیمیزی یاریشمایا آدای ائدیبلر، دوقتور چؤهرقانلی، سید جعفر پیشهوری ، ستارخان، شیخ محمد خیابانی، آیت الله شریعتمداری کیمی میللتیمیزین آزادلیق اوغرونداکی حرکتلرینی تمثیل ائدن شخصیتلریمیزین بو اویلامادا یئرلشمهسی ، اؤز یئرینده دهیرلیدیر. هابئله سون زامانلار بوتون دهیرلی آدایلاریمیز ایچینده دوقتور چؤهرقانلی اوزهرینده اوداقلانماق ، میللی حرکتیمیزده سیاسی شعورو گؤسترمکدهدیر. بیزیم اوچون یوخاریدا آدی چکیلن شخصیتلریمیزین هر بیریسی عزیز اولسادا ، بو گونکو جریانیمیزی تانیتماق داها چوخ اؤنملیدیر. چؤهرقانلی ایللردیر کی میللی حرکتیمیزی تمثیل ائدن بیر شخصیتدیر. اونو بوتون دونیایا تانیتماقلا داها دوغروسو حرکتیمیزی تانیدیریق؛ میللتیمیزه قارشی میللی ظولمو آچیقلاییریق، میللی حکومت قورماق اوغروندا چالیشمامیزی و بو اساسدا باسقسلارا اوغرادیغیمیزی گؤستریریک؛ اونو تانیتماقلا حرکتیمیزین سیاسی حرکت اولدوغونو ، ایستکلرینی و ایراندا تعیین ائدیجی جریان اولدوغونو اورتایا قویوروق. چؤهرقانلییا سس وئرمکله میللی حرکتیمیزی گؤرمزدن گلیب، میللی حرکتین باشی اوستوندن آتیلیب و میللتیمیزه بیرباشا موراجیعت ائدن فارس مرکزچی قووهلره پیام وئریریک. سون گونلرده گوندهلیک سس باخیمیندان دونیادا اوچونجو یئره چیخان چؤهرقانلییا سس وئرمکله میللی حرکتیمیز اؤز بیرلیک گوجونو گؤستردی. بو بیرلیک سوررسه و دونیادا کی ان چوخ سئویلن اون شخصیت ایچینده سونونا دک قالارساق، بو آلاندا اؤز گؤرهویمیزی یئرینه یئتیرمیش اولاریق.
اؤنری:
یوخاریدا آچیقلانان هدفلره داها آرتیق اولاشماق اوچون ، یئنی بیر اؤنری میللی فعاللاریمیزا سونماق ایستهییرم. اومورام بو اؤنرینی دهیرلندیرمکله میللی قازانجلاریمیزین اؤدنمهسینده ائتکیلی اولاجاییق. Whopopular سیته سینده یاریشما کئچن آلانلاردان بیری ژورنالیستلر آراسیندا کئچیریلن یاریشمادیر. بو یاریشمادا ایندیلیک یاشیل حرکته منسوب و ایران مرکزلی دئموکراسی اوغروندا چالیشان زیدآبادی گئتمکدهدیر. زیدآبادینین بو میداندا بیرینجیلیک داشیماسی اؤزوایله چوخ گئنیش پیام داشیییر. ایراندا آزادلیق و دئموکراسی ایستهین ژورنالیستلرین ایشکنجهیه و باسقییا اوغراماسی ان قاباریق پیامدیر. بو ژورنالیستلرین ایران اهالیسی طرفیندن سئویلمهسی ایسه بونون ایکینجی پیامی اولابیلر بو پیاملار ایران ایسلام جمهوریتینین اعتبارینی دونیادا کورلاماقدا ائتکیلیدیر.
بیز گونئی آزربایجان میللی حرکتی اولاراق بو مئیدانی بوراخمامالیییق. بو مئیداندا دا اؤز هدفلریمیزی یوروتمهلیییک. میللی حرکت اؤزللیکله گاموحچولار چؤهرقانلی نی گوندهمه گتیرمکله چوخ دهیرلی ایش گورورلر.
اؤنری:
بونون یانیندا بوگون دوستاقلاردا میللی حرکتی تمثیل ائدن ، ژورنالیست و میلی فعال سعید بی متینپورو ژورنالیستلر سیراسینا آدای ائدیب، چؤهرقانلییا سس وئردیکلری زامان اونادا سس وئرمکله ، چوخ آز زاماندا دونیادا بیرینجیلیییه قالدیرماق مومکوندور. ژورنالیستلر بؤلوموندهکی سس توپلوسونا و گوندهلیک آرتیما باخساق ، ایندیکی میللی حرکتین سسیایله ایکی –اوچ هفته ایچینده بیرینجیلیک قازانا بیلریک. بو قازانج میللی حرکتیمیزین و میللتیمیزین قازانجیدیر. بونونلا دهیر بیلن میللتیمیز و میللتچیلر بیرداها اؤز قهرمانینا سایغی و سئوگیسین گؤسترجک و میللی حرکتیمیزین هدفلرین هابئله بوگونکو دوروموموزو داها آرتیق بوتون دونیایا تانیتدیراجاق.
آزدمو :
سعید متین پور میللی حرکتیمیزین اسیر سیمگه سیدیر ، سعیدین میللی-دموکراتیک دوشونجه لرینی ساووناراق اونو، گونئی آزربایجانین میللتینه و دونیا قامو-اویونا داها آرتیق تانیتماق اوچون بو میللی گنج دوشونوروموزه سس وئرمک کامپانیاسیندا اشتراک ائدیب و باشقا حورمتلی شخصیت لریمیز ایله یاناشی سعید متین پور-ا دا سس وئره ک:
هنوز دیدگاهی داده نشده است.
azb_Arab ace_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab pes_Arab